**Chloé Zhao** (kiin. 赵婷, *Zhào Tíng*; s. 31. maaliskuuta 1982 Peking, Kiina) on kiinalainen Oscar-palkittu elokuvantekijä, joka on tehnyt uraansa Yhdysvalloissa. Hän aloitti uransa independent-elokuvissa, ja hän voitti *Nomadlandista* toisena naisena parhaan ohjauksen Golden Globen ja parhaan ohjauksen Oscarin.

Nuoruus ja opiskelu
-------------------

Zhao Ting syntyi Pekingissä vuonna 1982. Hänen isänsä oli terästehtaan johtaja ja hänen äitinsä työskenteli sairaalassa ja esiintyi kansan vapautusarmeijan seurueessa. Zhao oli teininä kapinallinen ja opiskeli laiskasti. Hän piirsi mangaa, kirjoitti fanifiktiota ja kävi elokuvissa. Wong Kar-wain *Happy Together* oli käänteentekevä kokemus, ja sen hän katselee edelleen ennen uuden elokuvan tekemistä.

Zhao oli 15-vuotias, kun hänet lähetettiin sisäoppilaitokseen Englantiin. Hän kuitenkin itse haaveili Yhdysvalloista ja päätyi opiskelemaan politiikan tutkimusta Mount Holyoke Collegeen. Siellä Zhao suoritti alemman korkeakoulututkinnon, mutta neljä vuotta politiikkaa oli tarpeeksi ja collegen jälkeen hän työskenteli muun muassa baarimestarina.

Ura
---

Zhao muutti vuonna 2010 New Yorkiin ja aloitti opintonsa New Yorkin yliopiston alaisessa Tisch School of the Artsissa. Siellä hän teki muun muassa ensimmäisen lyhytelokuvansa, *Daughters*, joka sai ensi-iltansa Clermont-Ferrandin lyhytelokuvajuhlilla. Elokuva palkittiin muun muassa Palm Springsin lyhytelokuvajuhlien parhaan opiskelijaelokuvan palkinnolla.

Zhao valmisteli opinnäytetyötänsä, kun hän teki valmiiksi ensimmäisen täyspitkän elokuvansa, *Songs My Brothers Taught Me*. Se kertoo Pine Ridgen reservaatista asuvasta kapinallisesta teini-ikäisestä. Ensi-iltansa elokuva sai Sundancen elokuvajuhlilla 2015, ja sitä esitettiin myös Cannesin elokuvajuhlien "Quinzaine des Réalisateurs" -sarjassa. *Songs My Brothers Taught Me* toi Zhaolle parhaan ensimmäisen elokuvan Independent Spirit -palkintoehdokkuuden.

Zhao sai idean toiseen elokuvaansa Pine Ridgen reservaatissa, missä hän vieraili muutamia kertoja ensimmäisen elokuvansa jälkeen. Hän tutustui siellä nuoreen cowboyhyn, Brady Jandreauun, josta hän halusi tehdä elokuvan. Jeandreau loukkaantui huhtikuussa 2016, ja tästä Zhao jalosti elokuvansa, jonka pääosassa on cowboy, joka yritää päästä takaisin hevosen selkään vakavan rodeo-onnettomuuden jälkeen. Fakta ja fiktio sekoittuvat elokuvassa, sillä siinä näyttelevät Jeandreaun lisäksi tämän sisko ja äiti. *The Rider* sai ensi-iltansa vuonna 2017 Cannesin "Quinzaine des Réalisateurs" -sarjassa, minkä taide-elokuvapalkinnon elokuva myös sai. Zhao sai parhaan ohjaajan ehdokkuuden Independent Spirit -palkintogaalaan ja itse elokuva parhaan elokuvan ehdokkuuden. *The Rider* pääsi myös lopulta teatterilevitykseen Sony Pictures Classicsin kautta, ja National Society of Film Critics valitsi sen vuoden 2018 parhaaksi elokuvaksi.

Kolmanteen elokuvaan Zhao sai inspiraation Jessica Bruderin kirjasta *Nomadland: Surviving America in the Twenty-First Century*. Sen päähenkilö Fern menetti miehensä ja omaisuutensa maailmanlaajuisen taantuman takia. Fern päättää elää pakettiautossansa, tehdä kausitöitä ja tutustua Yhdysvaltain maaseudun erämaihin. *Nomadlandin* ensi-ilta oli vuonna 2020 Venetsian elokuvajuhlilla, missä se myös sai festivaalin pääpalkinnon, Kultaisen leijonan. Elokuva on palkittu useita kertoja myös sen jälkeen, ja Golden Globe -gaalassa se sai muun muassa parhaan draamaelokuvan ja parhaan ohjauksen palkinnot. Zhao oli vasta toinen nainen, joka palkittiin ohjauksen Golden Globella. Ensimmäinen oli Barbra Streisand vuonna 1984. Elokuva oli vuoden 2021 Oscar-gaalan palkituin elokuva, joka voitti kolme merkittävimmistä oscareista, mukaan luettuna paras elokuvan ja paras ohjauksen oscarin.

Vuonna 2018 julkistettiin, että Zhao valittiin ohjaamaan Marvel Comicsin Ikuisista kertovan elokuvan *Eternals*. Zhao sai suuren budjetin elokuvaan vapaat kädet, ja elokuva sai ensi-iltansa marraskuussa 2021.

Lähteet
-------

1. ↑  Chloé Zhao Hollywood Foreign Press Association. Viitattu 8.3.2021. (englanniksi)
2. 1 2  Oscar 2021 Winners: Full List, From Frances McDormand and ‘Nomadland’ to Anthony Hopkins *wsj.com*.  26.4.2021. Viitattu 26.4.2021. (englanniksi)
3. 1 2  John Powers: How Chloé Zhao Reinvented the Western *Vogue*.  22.3.2018. Condé Nest. Viitattu 8.3.2021. (englanniksi)
4. 1 2  Rebecca Keegan: Director Chloe Zhao Arrives With Early Oscar Contender 'Nomadland' and Next Year's 'Eternals': "It's a Bit Surreal" *The Hollywood Reporter*.  2.9.2020. The Hollywood Reporter, LLC. Viitattu 8.3.2021. (englanniksi)
5. ↑  Hilary Weaver: Everything You Need To Know About Chloé Zhao, The Director Of Nomadland *Elle*.  28.2.2021. Hearst Magazine Media, Inc. Viitattu 8.3.2021. (englanniksi)
6. 1 2 3 4  Chloé Zhao Tisch School of the Arts. Viitattu 8.3.2021. (englanniksi)
7. ↑  Killian Fox: Chloé Zhao: ‘I saw Brady training horses and I knew I had to make a film with him’ *The Guardian*.  8.9.2018. Guardian News & Media Limited. Viitattu 8.3.2021. (englanniksi)
8. 1 2 3  Alice Zampa: Chloé Zhao is the first Asian woman to win a Golden Globe for Best Director *Lifegate*.  7.3.2021. Viitattu 8.3.2021. (englanniksi)
9. ↑  Margaret Gardiner: The Multitalented Chloé Zhao Rides Again *Vogue*.  28.12.2020. Hollywood Foreign Press Association. Viitattu 8.3.2021. (englanniksi)
10. ↑  Guy Lodge: Chloé Zhao’s ‘Nomadland’ Takes Golden Lion at Venice Film Festival *Variety*.  12.9.2020. Variety Media, LLC. Viitattu 8.3.2021. (englanniksi)
11. ↑  Borys Kit: Marvel Studios' 'The Eternals' Finds Its Director With Chloe Zhao *The Hollywood Reporter*.  21.9.2018. The Hollywood Reporter, LLC. Viitattu 8.3.2021. (englanniksi)


|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF

 |
|  |
| Kansalliset | 
* Norja
* Espanja
* Ranska
* BnF data
* Saksa
* Israel
* Yhdysvallat
* Tšekki
* Korea
* Alankomaat
* Puola

 |
|  |
| Taiteenala | 
* MusicBrainz

 |
|  |
| Henkilöt | 
* Elonet

 |
|  |
| Muut | 
* IdRef

 |

 |